[pic] | KOMISIJA EVROPSKIH SKUPNOSTI |

Bruselj, 29.6.2006

COM(2006) 351 konč.

2006/0115 (CNS)

Predlog

UREDBA SVETA

o spremembi statuta skupnega podjetja Galileo iz Priloge k Uredbi Sveta (ES) št. 876/2002

(predložila Komisija)

OBRAZLOŽITVENI MEMORANDUM

OKVIR PREDLOGA |

110 | Razlogi za predlog in njegovi cilji Namen tega predloga je spremeniti statut skupnega podjetja Galileo zaradi zagotovitve, da podjetje preneha s svojimi dejavnostmi 31. decembra 2006. |

120 | Splošno ozadje (1) Program GALILEO Cilj programa GALILEO je vzpostaviti prvo svetovno infrastrukturo za satelitsko radijsko navigacijo in pozicioniranje, posebej prilagojeno za civilne namene. Program vsebuje tehnološke, politične in gospodarske vidike. Sestavljajo ga naslednje štiri zaporedne faze: opredelitvena faza, ki je potekala med letoma 1999 in 2001, v kateri je bila razvita arhitektura sistema in so bile določene storitve, ki jih bo program nudil; faza razvoja in potrditve veljavnosti, ki bi morala prvotno trajati od leta 2002 do leta 2005 in ki vključuje razvoj satelitov in prizemnih sestavnih delov sistema ter tudi potrditev veljavnosti sistema v vesolju; faza uvajanja, ki naj bi prvotno zajemala leti 2006 in 2007, z izdelavo in lansiranjem satelitov ter dokončno vzpostavitvijo zemeljskega dela infrastrukture; faza delovanja, ki naj bi se prvotno začela leta 2008 in ki zajema upravljanje sistema ter njegovo stalno vzdrževanje in izpopolnjevanje. (2) Skupno podjetje Galileo Skupno podjetje Galileo je bilo ustanovljeno z Uredbo Sveta (ES) št. 876/2002 z dne 21. maja 2002 na podlagi določb člena 171 Pogodbe za izvedbo razvojne faze in pripravo naslednjih faz programa GALILEO. Ustanovna člana sta Evropska skupnost in Evropska vesoljska agencija. Člana sta tudi kitajsko in izraelsko državno podjetje. Sprejeta ureditev zagotavlja enotno in učinkovito upravljanje programa. Skupno podjetje Galileo ima dve glavni nalogi. Prvič, vodi in usklajuje potrebne raziskovalne in razvojne dejavnosti. V ta namen je sklenilo sporazum z Evropsko vesoljsko agencijo, kateri je bilo zaupano izvajanje teh dejavnosti. Razvija tudi dejavnosti, povezane z aplikacijami in storitvami, ki jih bo lahko nudil GALILEO. Drugič, upravlja postopek izbire prihodnjega koncesionarja sistema. Slednji bo zadolžen za upravljanje faz uvajanja in delovanja, zagotovitev potrebnega zasebnega kapitala in zagotovitev komercialnega uspeha dejavnosti. (3) Nadzorni organ Evropski nadzorni organ za GNSS (v nadaljnjem besedilu „nadzorni organ“) je bil ustanovljen z Uredbo Sveta (ES) št. 1321/2004 z dne 12. julija 2004 o vzpostavitvi upravljavskih struktur Evropskega satelitskega radio-navigacijskega sistema Vzpostavlja se postopno od poletja 2005 in bo popolnoma pripravljen za delovanje v letu 2006. Njegov cilj je zagotoviti upravljanje javnih interesov v zvezi z evropskima satelitskima radionavigacijskima programoma EGNOS in GALILEO, ter nastopati kot naročnik v zvezi s prihodnjim koncesionarjem. Treba je poudariti, da bosta sistema EGNOS in GALILEO v lasti nadzornega organa in da bo njuno lastništvo ostalo popolnoma javno, samo upravljanje faze uvajanja in faze delovanja bo za obdobje približno dvajset let dodeljeno koncesionarju. (4) Življenjska doba skupnega podjetja Galileo, kot je predvidena v sedanjem statutu Življenjska doba skupnega podjetja Galileo, ustanovljenega za izvedbo razvojne faze, temelji na trajanju te faze, ki naj bi prvotno zajemala obdobje od leta 2002 do vključno leta 2005. Člen 20(1) statuta skupnega podjetja, priloženega Uredbi Sveta št. 876/2002, določa naslednje: „Skupno podjetje se ustanovi za obdobje štirih let od objave tega statuta v Uradnem listu Evropskih skupnosti.“ Ker je bil statut objavljen v Uradnem listu dne 28. maja 2002, obdobje štirih let, navedeno v zgoraj navedenem besedilu, poteče opolnoči 28. maja 2006. Zaradi upoštevanja morebitnega podaljšanja razvojne faze pa drugi odstavek člena 20 statuta navaja: „V skladu z napredovanjem pri izpolnjevanju nalog skupnega podjetja, opredeljenih v členu 2, se to obdobje lahko podaljša s spremembo tega statuta v skladu z določbami člena 23. Obdobje se v vsakem primeru podaljša za toliko časa, dokler obveznosti, ki nastanejo zaradi sporazuma iz člena 3, niso izpolnjene.“ Člen 3 statuta pa določa, da skupno podjetje sklene z Evropsko vesoljsko agencijo sporazum, s katerim ji „poveri izvajanje dejavnosti, potrebnih med razvojno fazo v zvezi z vesoljskim segmentom in zemeljskim segmentom, povezanim s sistemom …“. Iz tega sledi, da je treba obstoj skupnega podjetja Galileo podaljšati do zaključka dejavnosti, potrebnih med razvojno fazo glede vesoljskega in zemeljskega segmenta sistema, torej de facto do zaključka razvojne faze. Nujnost podaljšanja je povezana z dejstvom, da obstoj skupnega podjetja, kot je navedeno zgoraj, temelji na trajanju razvojne faze. |

130 | Obstoječe določbe na področju, na katerega se predlog nanaša (1) Potreba po spremembi statuta skupnega podjetja zaradi prenehanja njegovega obstoja pred zaključkom razvojne faze Glede na dejansko stanje programa GALILEO razvojna faza ne bo končana pred koncem leta 2008. Šele takrat se bodo lahko uporabljali štirje sateliti, ki jih bo zgradila in lansirala Evropska vesoljska agencija v fazi, imenovani „potrditev veljavnosti sistema v vesolju“. Začetek uporabe teh štirih satelitov pomeni dokončanje vesoljskega segmenta v razvojni fazi, njihova uporaba pa predvideva, da v tej fazi deluje tudi zemeljski segment. Iz tega sledi, da po sedanjem statutu skupno podjetje Galileo ne bi prenehalo s svojo dejavnostjo pred koncem leta 2008, kar pomeni, da bi bila njegova življenjska doba za približno tri leta daljša od prvotno predvidene. Tako podaljšanje življenjske dobe skupnega podjetja po letu 2006 bi bilo nekoristno in drago, saj bo v letu 2006 nadzorni organ lahko postopno prevzel in nato izvedel vse dejavnosti, ki jih zdaj izvaja skupno podjetje. Podaljšanje bi pomenilo podvajanje struktur in stroškov v trenutku, ko se tudi zdi, da bo razvojna faza programa dražja, kot je bilo prvotno predvideno. Pred koncem leta 2006 bo nadzorni organ imel na voljo potrebna sredstva, zlasti glede osebja, da zaključi naloge skupnega podjetja, in sicer dokonča razvojno fazo in pripravi naslednje faze programa. Da bi lahko nadzorni organ nadaljeval dejavnosti skupnega podjetja na najboljši možni način, je zaželeno, da strukturi sobivata nekaj mesecev in da je v tem obdobju nadzorni organ tesno povezan z dejavnostmi skupnega podjetja. Slednji ima na voljo pridobljene izkušnje in znanje, ki jih je nujno treba prenesti na nadzorni organ. To je še zlasti pomembno glede pogajanj za sklenitev koncesijske pogodbe, ki jih mora skupno podjetje nadaljevati in zaključiti v letu 2006. Zato je utemeljeno predvideti, da bo skupno podjetje prenehalo s svojimi dejavnostmi 31. decembra 2006 in bo nato likvidirano. Posledično je treba spremeniti statut skupnega podjetja Galileo, da bi zagotovili prenehanje dejavnosti tega podjetja 31. decembra 2006. Zadevna sprememba vsebuje razveljavitev zgoraj navedenih določb člena 20 statuta skupnega podjetja in njihovo nadomestitev z novim členom 20 z naslednjim besedilom: „Skupno podjetje se ustanovi za obdobje, ki se začne 28. maja 2002 in konča 31. decembra 2006.“ Nadaljevanje dejavnosti skupnega podjetja do 31. decembra 2006 nima finančnih posledic za proračun Skupnosti za leto 2006. Financiranje dejavnosti skupnega podjetja za vse leto je že predvideno v odobrenem proračunu Skupnosti. (2) Potreba po spremembi statuta skupnega podjetja zaradi popravka nepravilne rabe izraza „kapital“ V členu 1 in členu 8 statuta skupnega podjetja Galileo je petkrat oziroma enkrat uporabljen izraz „kapital“ za določitev sredstev, ki jih dajo na voljo skupnemu podjetju njegovi člani. Ta izraz je nepravilen, saj ne ustreza resnični ekonomski naravi zadevnih vsot. Sredstva, ki jih vložijo člani skupnega podjetja, niso vračljiva in se ne povrnejo, saj se ob prenehanju dejavnosti skupnega podjetja njegova opredmetena in neopredmetena sredstva neodplačno prenesejo na nadzorni organ na podlagi člena 3(1) Uredbe Sveta št. 1321/2004. Ta sredstva so dejansko finančni prispevki ali prispevki v naravi za razvojni program, saj mora skupno podjetje porabiti vse zneske, ki so mu dani na voljo, njegov cilj pa tudi ni ustvarjanje dobička. Da bi torej odstranili vsako dvoumnost glede narave sredstev, ki so dana na voljo skupnemu podjetju, je treba, preden slednji preneha obstajati, popraviti statut in izraz „kapital“ na različnih mestih v besedilu, kjer se uporablja, nadomestiti z izrazoma „prispevek“ ali „sredstva“. (3) Potreba po spremembi statuta skupnega podjetja, da se mu omogoči financiranje dodatnih stroškov med razvojno fazo Drugi pododstavek člena 1(4) statuta skupnega podjetja Galileo določa, da finančna prispevka ustanovnih članov skupnega podjetja znašata 520 milijonov eurov za Evropsko skupnosti in 50 milijonov eurov za Evropsko vesoljsko agencijo. Ta zneska se izračunata na podlagi prvotne ocene stroškov razvojne faze programa, ki znašajo 1,1 milijarde eurov. Zdaj je gotovo, da bo dejanski strošek razvojne faze za približno 400 milijonov eurov višji od prvotno predvidenega stroška 1,1 milijarde eurov. Da bi torej omogočili, da skupno podjetje delno financira te dodatne stroške, preden preneha obstajati 31. decembra 2006, je nujno treba spremeniti statut skupnega podjetja tako, da se na koncu drugega zadevnega pododstavka doda naslednji stavek: „Ustanovna člana lahko po potrebi z dodatnimi prispevki financirata razvojno fazo.“ (4) Postopek spremembe statuta skupnega podjetja Postopek spremembe statuta skupnega podjetja Galileo izhaja iz določb člena 23 statuta tega podjetja, ki navajajo: „Vsak član skupnega podjetja lahko upravnemu odboru predloži predloge za spremembo tega statuta. Če se upravni odbor strinja s takimi predlogi s 75-odstotno večino glasov, Komisija v skladu s postopkom, predvidenim v prvem pododstavku člena 172 Pogodbe o ustanovitvi Evropske skupnosti, predlaga Svetu njihovo odobritev.“ Prvi pododstavek člena 172 Pogodbe pa navaja: „Svet na predlog Komisije ter po posvetovanju z Evropskim parlamentom in Ekonomsko-socialnim odborom s kvalificirano večino sprejme določbe iz člena 171.“ Ker člen 171 Pogodbe predvideva, da lahko Skupnost ustanovi skupna podjetja, je postopek za spremembo statuta skupnega podjetja potem, ko je Komisija predložila predlog spremembe, enak postopku za ustanovitev skupnega podjetja. V postopku se sprejme uredba Sveta. Vendar pa lahko Komisija predloži predlog uredbe o spremembi statuta skupnega podjetja samo, če je upravni odbor skupnega podjetja že sprejel zadevne spremembe s 75-odstotno večino glasov. V tem primeru je Komisija, ki zastopa Evropsko skupnost, ustanovno članico skupnega podjetja, predložila upravnemu odboru skupnega podjetja predlog zadevnih sprememb in točka je bila dana na dnevi red sestanka upravnega odbora dne 2. junija 2006. V skladu z določbami tretjega pododstavka člena 3 Uredbe Sveta št. 876/2002 je Komisija predhodno predložila isto točko nadzornemu odboru skupnega podjetja. Nadzorni odbor je na svojem sestanku dne 13. marca 2006 sprejel predlagane spremembe. Nato je dne 2. junija 2006 upravni odbor skupnega podjetja z zahtevano večino sprejel iste spremembe. Iz tega sledi, da lahko Komisija zdaj upravičeno predlaga Svetu, da sprejme ustrezne spremembe statuta. |

141 | Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANKAMI IN PRESOJA VPLIVA |

Posvetovanje z zainteresiranimi strankami |

219 | Se ne uporablja. |

Zbiranje in uporaba izvedenskih mnenj |

229 | Zunanje strokovno znanje in izkušnje niso bile potrebne. |

230 | Presoja vpliva Za dosego želenega izida ni druge rešitve, kot da se spremeni uredba. Učinek prenehanja dejavnosti skupnega podjetja je majhen, saj bo njegove dejavnosti prevzel Evropski nadzorni organ za GNSS. |

PRAVNI ELEMENTI PREDLOGA |

305 | Povzetek predlaganih ukrepov Primerno je, da skupno podjetje Galileo preneha obstajati 31. decembra 2006. Zato je treba spremeniti statut skupnega podjetja. Statut skupnega podjetja je treba spremeniti tudi zato, da se popravi nepravilna raba izraza „kapital“ v statutu in se skupnemu podjetju omogoči, da financira dodatne stroške razvojne faze. Postopek spremembe statuta zajema predhodne stopnje, ki so bile v tem primeru izvedene. Konča se s sprejetjem uredbe Sveta. |

310 | Pravna podlaga Pravna podlaga je navedena zgoraj. |

329 | Načelo subsidiarnosti Predlog se nanaša na področje, ki je v izključni pristojnosti Skupnosti. Zato se načelo subsidiarnosti ne uporablja. |

Načelo sorazmernosti Predlog je skladen z načelom sorazmernosti iz naslednjih razlogov: |

331 | Predlagane spremembe niso večje, kot je potrebno. |

332 | Ne pomenijo povečanja finančnega bremena. |

Izbira instrumentov |

341 | Predlagani instrument: uredba. |

342 | Drugi instrumenti ne bi ustrezali iz naslednjih razlogov: Samo uredba lahko spremeni uredbo. |

PRORAčUNSKE POSLEDICE |

409 | Predlog ne vpliva na proračun Skupnosti. |

DODATNE INFORMACIJE |

520 | Razveljavitev veljavnih zakonskih določb Sprejetje predloga bo povzročilo razveljavitev nekaterih zakonskih določb. |

Klavzula o ponovnem pregledu/reviziji/časovni omejitvi veljavnosti |

533 | Predlog vsebuje klavzulo o časovni omejitvi veljavnosti celotnega zakonodajnega akta ali njegovega dela, če so izpolnjeni vnaprej določeni pogoji. |

F-11695 |

2006/0115 (CNS)

Predlog

UREDBA SVETA

o spremembi statuta skupnega podjetja Galileo iz Priloge k Uredbi Sveta (ES) št. 876/2002

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 171 Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju mnenja Evropskega ekonomsko-socialnega odbora[3],

ob upoštevanju naslednjega:

1. Skupno podjetje Galileo je bilo ustanovljeno z Uredbo Sveta (ES) št. 876/2002 z dne 21. maja 2002[4] za izvajanje razvojne faze in pripravo naslednjih faz programa GALILEO.

2. Člen 20 statuta skupnega podjetja Galileo določa, da življenjska doba skupnega podjetja temelji na trajanju razvojne faze, ki naj bi prvotno zajemala obdobje od leta 2002 do vključno leta 2005.

3. Glede na dejansko stanje programa GALILEO razvojna faza ne bo končana pred koncem leta 2008. Iz tega sledi, da po sedanjem statutu skupno podjetje Galileo ne bi prenehalo s svojo dejavnostjo pred koncem leta 2008, kar pomeni, da bi bila njegova življenjska doba za približno tri leta daljša od prvotno predvidene.

4. Podaljšanje življenjske dobe skupnega podjetja Galileo po letu 2006 se zdi nekoristno in drago, saj bo Evropski nadzorni organ za GNSS, ustanovljen z Uredbo Sveta (ES) št. 1321/2004 z dne 12. julija 2004[5] , v letu 2006 lahko postopno prevzel in nato izvedel vse dejavnosti, ki jih zdaj izvaja skupno podjetje.

5. Da bi lahko Evropski nadzorni organ za GNSS nadaljeval dejavnosti skupnega podjetja na najboljši možni način, je zaželeno, da strukturi sobivata nekaj mesecev in da je v tem obdobju Evropski nadzorni organ tesno povezan z dejavnostmi skupnega podjetja. Pod temi pogoji se zdi razumno, da se predvidi prenehanje dejavnosti skupnega podjetja 31. decembra 2006.

6. Zato je treba spremeniti določbe člena 20 statuta skupnega podjetja Galileo.

7. Da bi torej popravili nepravilno rabo izraza „kapital“ v statutu skupnega podjetja in odstranili vsako dvoumnost glede prave ekonomske narave sredstev, ki jih skupnemu podjetju dajo na voljo njegovi člani, je treba spremeniti statut skupnega podjetja in v določbah člena 1 in 8 statuta izraz „kapital“ nadomestiti z izrazoma „prispevek“ ali „sredstva“.

8. Poleg tega se v sedanjem besedilu statuta skupnega podjetja člen 1 nanaša na prispevke ustanovnih članov podjetja, katerih zneski se izračunajo na podlagi prvotne ocene stroška razvojne faze. Zneski ne upoštevajo dodatnih stroškov te faze. Da bi torej omogočili, da skupno podjetje financira dodatne stroške razvojne faze, je nujno treba spremeniti statut skupnega podjetja, da bi zagotovili, da lahko ustanovna člana podjetja po potrebi prispevata dodatne prispevke.

9. Potem ko upravni odbor skupnega podjetja sprejme predlagane spremembe, je za postopek spremembe statuta skupnega podjetja Galileo, predviden v odločbah člena 23 tega statuta, potreben sprejem uredbe Sveta po postopku, ki je enak postopku za ustanovitev skupnega podjetja.

10. Ko je upravni odbor skupnega podjetja sprejel zadevne spremembe člena 20 statuta podjetja na sestanku dne 2. junija 2006, lahko Svet sprejme uredbo o spremembah statuta skupnega podjetja Galileo –

SPREJEL NASLEDNJO UREDBO:

Člen 1

Statut o skupnem podjetju Galileo iz Priloge k Uredbi Sveta (ES) št. 876/2002 se spremeni:

(1) Člen 4(1) se spremeni:

(a) v prvem pododstavku se prvi stavek nadomesti z naslednjim stavkom:

„Sredstva skupnega podjetja sestavljajo prispevki članov.“

(b) drugi pododstavek se nadomesti z:

„Ustanovna člana vpišeta svoja deleža v finančne prispevke v višini zneskov, navedenih v njunih zavezah, in sicer: Evropska skupnost 520 milijonov EUR in Evropska vesoljska agencija 50 milijonov EUR. Po potrebi lahko z dodatnimi prispevki financirata razvojno fazo.“

(c) v četrtem pododstavku se prvi stavek nadomesti z:

„Upravni odbor določi zneske teh prispevkov, ki bi se morali sprostiti sorazmerno glede na delež finančnih prispevkov, ki ga je vpisal posamezni član.“

(d) peti pododstavek se nadomesti z:

„Finančne obveznosti skupnega podjetja ne smejo preseči višine razpoložljivih prispevkov.“

(2) V členu 8(1)(b) se drugi stavek nadomesti z:

„Vsak član skupnega podjetja ima število glasov, ki je sorazmerno deležu vpisanih prispevkov.“

(3) Člen 20 se nadomesti z:

„Člen 20

Skupno podjetje se ustanovi za obdobje, ki se začne 28. maja 2002 in konča 31. decembra 2006.“

Člen 2

Ta uredba začne veljati [tretji] dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL C […], […], str. […].

[2] UL C […], […], str. […].

[3] UL C […], […], str. […].

[4] UL L 138, 28.5.2002, str. 1

[5] UL L 246, 20.7.2004, str. 1.